## Uredba o Uredu za središnju javnu nabavu Vlade Republike Hrvatske

### NN 138/2009 (18.11.2009.), Uredba o Uredu za središnju javnu nabavu Vlade Republike Hrvatske

VLADA REPUBLIKE HRVATSKE

3350

Na temelju članka 26. stavka 1. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009) i članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 12. studenoga 2009. godine donijela

UREDBU

O UREDU ZA SREDIŠNJU JAVNU NABAVU VLADE REPUBLIKE HRVATSKE

I. OPĆE ODREDBE

Članak 1.

Ovom Uredbom osniva se Ured za središnju javnu nabavu Vlade Republike Hrvatske (u daljnjem tekstu: Ured) i propisuje djelokrug i način rada Ureda.

Članak 2.

Ured je stručna služba Vlade Republike Hrvatske koja obavlja poslove središnje javne nabave za središnja tijela državne uprave, i to:

– utvrđuje ukupne potrebe za nabavom roba i usluga obveznika središnje javne nabave i uspostavlja bazu podataka, vezano za zahtjeve obveznika središnje javne nabave po nabavnim kategorijama;

– koordinira aktivnosti između obveznika središnje javne nabave;

– istražuje tržište;

– planira provedbe postupaka nabave;

– uspostavlja i upravlja bazom podataka o sklopljenim ugovorima i okvirnim sporazumima te podnošenje statističkih izvješća Vladi Republike Hrvatske;

– implementira napredne tehnologije u provedbi postupaka javne nabave;

– vodi portal za središnju javnu nabavu i objavljuje sklopljene ugovore i okvirne sporazume, kao i ugovore sklopljene na temelju okvirnih sporazuma;

– izrađuje dokumentaciju za nadmetanje i ostale potrebne dokumentacije;

– provodi postupke nabave;

– ugovara;

– prati izvršenja ugovora i okvirnih sporazuma;

– analizira uspješnost središnje javne nabave kroz kontinuirano praćenje ušteda;

– priprema prijedlog odluke o određivanju roba i usluga koje se nabavljaju putem središnje javne nabave;

– obavlja druge poslove koji po svojoj prirodi spadaju u djelokrug njegovih poslova.

Članak 3.

Ured je naručitelj koji za središnja tijela državne uprave obavlja središnju javnu nabavu roba i usluga (nabavne kategorije), koje utvrđuje Vlada Republike Hrvatske posebnom odlukom, na prijedlog Ureda.

Članak 4.

U smislu ove Uredbe »nabavna kategorija« je roba ili usluga koje javni naručitelj može odrediti kao predmet nabave, a radovi samo ako služe u svrhu održavanja ili rekonstrukcije objekata u kojima su smještena središnja tijela državne uprave.

II. TIJEK PROVEDBE SREDIŠNJE JAVNE NABAVE

Članak 5.

(1) U roku od 30 dana od dana donošenja državnog proračuna, središnja tijela državne uprave dostavit će Uredu podatke za nabavne kategorije koji moraju sadržavati:

– prijedlog predmeta nabave;

– prijedlog okvirnih količina za nabavne kategorije;

– procijenjenu i ukupnu vrijednost pojedinih nabavnih kategorija;

– podatke o sklopljenim ugovorima u vezi s nabavnom kategorijom;

– druge podatke, ako je potrebno.

(2) Središnja tijela državne uprave obvezna su na zahtjev Ureda odrediti osobu, odnosno osobe koje će sudjelovati u pripremi i provedbi postupaka javne nabave i praćenju izvršenja sklopljenih ugovora i okvirnih sporazuma, kao ovlašteni predstavnici ili na drugi način.

Članak 6.

Ured podmiruje troškove provedbe postupaka središnje javne nabave.

III. UNUTARNJE USTROJSTVO UREDA

Članak 7.

Za obavljanje poslova iz djelokruga Ureda ustrojavaju se unutarnje ustrojstvene jedinice:

– Odjel za planiranje i upravljanje nabavnim kategorijama,

– Odjel za pravne poslove i ugovaranje,

– Odjel za analizu i kontrolu središnje javne nabave.

Članak 8.

(1) Odjel za planiranje i upravljanje nabavnim kategorijama obavlja poslove iz svoga djelokruga, i to:

– utvrđuje ukupne potrebe za nabavom roba i usluga obveznika središnje javne nabave i uspostavlja bazu podataka, vezano za zahtjeve obveznika središnje javne nabave po nabavnim kategorijama;

– koordinira aktivnosti između obveznika središnje javne nabave;

– istražuje tržište;

– planira provedbu postupaka nabave;

– uspostavlja i upravlja bazom podataka o sklopljenim ugovorima i okvirnim sporazumima te podnošenje statističkih izvješća koje Ured podnosi Vladi Republike Hrvatske;

– implementira napredne tehnologije u provedbi postupaka javne nabave;

– vodi portal za središnju javnu nabavu i objavljuje sklopljene ugovore i okvirne sporazume kao i ugovore sklopljene na temelju okvirnih sporazuma;

– obavlja druge poslove koji po svojoj prirodi spadaju u djelokrug njegovih poslova.

(2) Odjel za pravne poslove i ugovaranje obavlja poslove iz svoga djelokruga, i to:

– izrađuje dokumentaciju za nadmetanje i ostalu potrebnu dokumentaciju;

– provodi postupke nabave;

– ugovaranje;

– obavlja druge poslove koji po svojoj prirodi spadaju u djelokrug njegovih poslova.

(3) Odjel za analizu i kontrolu središnje javne nabave obavlja poslove iz svoga djelokruga, i to:

– prati izvršenja ugovora i okvirnih sporazuma;

– analizira uspješnost središnje javne nabave kroz kontinuirano praćenje ušteda;

– priprema prijedlog odluke o određivanju roba i usluga (nabavne kategorije) koje se nabavljaju putem središnje javne nabave;

– obavlja druge poslove koji po svojoj prirodi spadaju u djelokrug njegovih poslova.

Članak 9.

(1) Radom Ureda upravlja predstojnik Ureda koji u odnosu na zaposlene u Uredu ima prava i dužnosti čelnika tijela državne uprave.

(2) Predstojnika Ureda imenuje Vlada Republike Hrvatske temeljem provedenog javnog natječaja. Zamjenik predstojnika i ostali službenici Ureda preuzet će se iz središnjih tijela državne uprave.

(3) Državni službenici iz stavka 2. ovoga članka moraju biti ocijenjeni naročito uspješnima na dosadašnjem radnom mjestu na poslovima provedbe postupaka javne nabave.

Članak 10.

(1) Pravilnikom o unutarnjem redu Ureda utvrđuju se radna mjesta, opis poslova koji se obavljaju na radnim mjestima, stručni i drugi uvjeti za raspored na radna mjesta, broj potrebnih službenika i namještenika, radno vrijeme, održavanje uredovnih dana te druga pitanja od važnosti za rad Ureda koja nisu uređena Zakonom i ovom Uredbom.

(2) Pravilnik iz stavka 1. ovoga članka predstojnik Ureda dužan je donijeti u roku od 15 dana od dana stupanja na snagu ove Uredbe, uz prethodnu suglasnost ministarstva nadležnog za službeničke odnose.

Članak 11.

Okvirni broj državnih službenika i namještenika za obavljanje poslova iz djelokruga Ureda prikazan je u Tablici koja je sastavni dio ove Uredbe.

IV. PRIJELAZNE I ZAVRŠNE ODREDBE

Članak 12.

Središnja tijela državne uprave koja imaju sklopljene okvirne sporazume po nabavnim kategorijama iz članka 3. ove Uredbe, od dana stupanja na snagu ove Uredbe ne smiju sklapati nove ugovore na temelju postojećih okvirnih sporazuma, odnosno mogu izvršavati okvirni sporazum samo do trenutka sklapanja ugovora na temelju provedenog postupka javne nabave putem središnje javne nabave.

Članak 13.

Odluku iz članka 3. ove Uredbe Vlada Republike Hrvatske donijet će u roku od 15 dana od dana stupanja na snagu ove Uredbe.

Članak 14.

Ova Uredba stupa na snagu danom objave u »Narodnim novinama«.

Klasa: 022-03/09-01/10

Urbroj: 5030120-09-1

Zagreb, 12. studenoga 2009.

Predsjednica
Jadranka Kosor, dipl. iur., v. r.

Tablica: OKVIRNI BROJ SLUŽBENIKA I NAMJEŠTENIKA UREDA ZA SREDIŠNJU JAVNU NABAVU VLADE REPUBLIKE HRVATSKE

|  |  |
| --- | --- |
| Unutarnje ustrojstvene jedinice Ureda | Broj službenika i namještenika |
| Predstojnik Ureda | 1 |
| Zamjenik predstojnika | 1 |
| Administrativni tajnik | 1 |
| Odjel za planiranje i upravljanje nabavnim kategorijama | 4 |
| Odjel za pravne poslove i ugovaranje | 4 |
| Odjel za analizu i kontrolu središnje javne nabave | 4 |
|  |  |
| UKUPNO: | 15 |

Uredba, NN 138/2009-3350